Preke: Seisoen van Menswaardigheid | Page 5
Julle speel krieket en jy kry 'n lekker harde hou in – maar, o aarde, die bal trek reguit oor die heining en jy hoor glas breek. Jy besef die krieketbal is deur een van die bure se vensters. Almal hardloop en gaan kruip weg, hulle is bang dat die buuroom kwaai oor die muur gaan loer en met hulle raas. Jy kan nie hardloop nie, jy is lam van die skrik. Vensters is duur. Hoe gaan jy dit betaal? Jy besluit vinnig jy sal maar aanbied om die res van die jaar elke Saterdag die bure se motor te was. Toe besef jy een van jou maats wat saam gespeel het, Bennie, het nie weggehardloop nie. Hy staan by jou. Dis die bure se seun! Hy stel jou gerus dat hy met sy pa sal praat en verduidelik wat gebeur het. Hy kom terug en roep jou omdat sy pa met jou wil praat. Hy sê jy hoef nie bang te wees nie, maar jou broek bewe. Jy stap saam en jy kan nie glo wat jy sien nie. Sy pa is toe nie eens kwaad nie!
Bennie het aan hom verduidelik dat hulle gespeel het en dat dit 'n ongeluk was. Sy pa sê jy hoef nie bekommerd te wees nie. Hy sal met die versekering reël dat die ruit vervang word. Jy hoef nie te betaal daarvoor nie. Baie verlig gaan jy terug, roep jou maats en julle speel verder krieket, maar hierdie keer is julle almal baie versigtig dat so iets nie weer gebeur nie. Dit is presies waaroor die fokusteks vandag handel. Daar is twee kragtige bewegings in ons teks: Verse 12-13: In die eerste beweging word vertel hoe die Woord van God ons voor God blootlê. Dit beoordeel die bedoelings en gedagtes van die hart, en ontbloot alles voor God; Verse 14 – 16: In die tweede beweging word ons na die genadetroon van die Hoëpriester, Jesus Christus, geneem. Waar ons wonde en gebreke in die eerste beweging blootgelê is, ontmoet ons in die tweede beweging die voorsiening wat God in Jesus vir ons sonde gemaak het.
Die Seisoen van Luister preekstudie vir 2008 stel voor om 'n klomp goed te kry waardeur ons met iemand praat: 'n telefoon, selfoon, tweerigting radio, "pager", megafoon, jy kan selfs die blikkies met toutjies in verduidelik en demonstreer. Praat dan oor die nadele daarvan. Net een op 'n slag kan praat. God het die beste manier waardeur hy met ons praat. Sy naam is Jesus en Sy praat was ook wys. Doen 'n demonstrasie met die volgende boodskap: "Ek is lief vir jou". As jy tweerigting radio's kan kry, gaan dit die beste effek hê.
Die boek Hebreërs is eerder 'n preek, "'n woord van aansporing", as 'n brief. Dit is ryk in simboliek, met 'n duidelike fokus: volharding in die geloof. Die oproep in Hebreërs is direk en persoonlik. Dit moedig gelowiges aan om aan Christus te bly vashou en te volhard in geloof. Daarom begin Hebreërs met 'n sterk bevestiging van wie Jesus Christus is. Dit gee 'n omvattende en wonderbaarlike beskrywing van die wese en werke van die Seun van God. Hierdie beskrywing strek terugwaarts in die geskiedenis, tot by die skepping, en strek aan die ander kant vorentoe tot by die voleinding van alles. Die Hebreërbrief se getuienis oor Jesus laat mens met verwondering oor God en Jesus. Dit is verstommend dat God in Jesus op die aarde aangekom en vir ons verlossing bewerk het. Dit is verruklik dat Jesus ons Broer en Leidsman na die lewe is. Daarom is ons diepste en hoogste lofprysing aangewese reaksie op hierdie teks.
'n Skakel na 'n pragtige video met die verhaal van Ester is ingesluit vir Familietyd. Die preekriglyn skets eers die agtergrond van die verhaal voordat die gebeure by Ester se maaltyd vir die koning en Haman op die tafel kom. Dit is hooggespanne oomblikke. Hierdie paar momente gaan bepaal wie lewe en wie sterwe. Vir Ester is daar nie meer omdraaikans nie. Deur Haman as die vyand te identifiseer, identifiseer sy haarself as 'n Jood. Sy plaas haarself ook onder die koning se bevel dat die Jode uitgeroei moet word. Die koning kies om haar te spaar en só ook haar volk. Haman het vir Mordegai 'n gat gegrawe. Nou val hyself daarin. Dit gee ons 'n perspektief op boosheid. Haman se plan is hoe die werklikheid van boosheid lyk. Haman gebruik sy invloed en mag om dood te bring. In Haman se val sien ons egter hoe God se heil en bedoelinge om redding te bring, 'n nuwe toekoms, voortgaan. Haman illustreer ook dat mens versigtig moet wees om te haat en ander se ondergang te soek.
Die diepste indruk wat die boek laat, is dat God op ongelooflike fyn beplande maniere teenwoordig is in alles wat rondom ons en met ons gebeur. God se hand is in alles teenwoordig, verborge en amper onopvallend, maar werklik en deurslaggewend. Hy laat die regte ding op die regte tyd gebeur, want Hy wil: "alles ten goede laat meewerk vir dié wat Hom liefhet." (Rom. 8:28). Dit doen hy deur omstandighede, onverwagte wendinge en die keuses van mense, ook jou eie keuses. Ons noem dit God se voorsiening. Hy IS die voorsienigheid! Buitengewone toevallighede is eintlik Godsvallighede!
Die fokusteks oor wysheid is moeilike materiaal om met kinders te hanteer. Miskien kan jy doodgewoon vir hulle die storie van 'n wyse man te vertel… Salomo! Brei uit oor hoe die Here hom wysheid gegee het by Gibeon en die effek daarvan in sy lewe. Die preekriglyn begin met die vraag na die wysheid. Hoe steek die lewe inmekaar? Wat is die diepste geheim van 'n gelukkige lewe? Waar vind ons die praktiese vaardigheid om verstandig en wys op ons lewensreis te gaan? Hoe kan ons tussen al die onsekerhede van die lewe deur stuur op 'n manier wat 'n betekenisvolle lewe verseker, sonder om oorversigtig of sinies te raak? Waarin lê die wysheid om goed te leef? Die antwoord lê paradoksaal daarin om wysheid weg te gee, sodat ons wysheid kan bekom. Want, wysheid begin met ontsag vir God. Die Here se gebooie is ons bakens op die wyse lewensweg. Dit is die lewenskeuse wat ons moet maak.